Gondolatok ló és lovas felszerelésekről, lóápolásról.

Lovunk leápolásához a következőkre van szükségünk: gumi vagy fém vakaró, szőr kefe, rongy, patakaparó, sörény kefe, pataolaj, szivacs.

Mindig a megszáradt sár eltávolításával kezdjük, amihez a vakarót használjuk, körkörös mozdulatokkal eltávolítva a piszkot. Ezután a szőr kefe segítségével, szőriránnyal megegyezően tisztítsuk őt végig. Majd egy tiszta rongy segítségével töröljük le a megmaradt port. A sörény kefe vagy fésű segítségével kibogozhatjuk a ló sörényén és farkán található csomókat. Legyünk óvatosak, hogy fájdalmat ne okozzunk. Következik a paták belső felületének kitisztítása, a patakaparó segítségével. Ez a legfontosabb mozzanat, mert a berohadt sár és ürülék gyengítheti a paták minőségét, a beszorult kavics pedig fájdalmat okozhat. Szükség esetén pataolajjal vagy patazsírral lekenhetjük lovunk patájának külső felületét ezzel táplálva vitaminokkal, ásványi anyagokkal. Egy vizes szivacs segítségével letörölhetjük lovunk fejét, hasa alját. Egy másikkal pedig a végbélnyílás és környékét tarthatjuk tisztán.

Arra mindig gondoljunk, hogy lovunk alapvetően nem szeret tiszta lenni! Ők azt preferálják, hogy ha porosak és sarasak lehetnek, mert így tudják a legjobban védeni a bőrüket a rovarok ellen. A lóápoló szereket mindig tartsuk tisztán a betegségek elkerülése végett.

Meleg időben lemoshatjuk lovunkat ügyelve arra, hogy a fülébe víz ne menjen, és alaposan lemossuk a sampont nehogy irritációt okozzon. Sportlovakat gyakorta megnyírnak télen és takaróval védik a hideg ellen. Az én javaslatom az, hogy kerüljük ennek alkalmazását, mert nem természetes a ló számára. Inkább fordítsunk több időt a lovaglás után a ló lesétáltatására, hogy kellően megszáradjon. A ló sörényét és farkát mindig hagyjuk a lehető leghosszabbra ezzel segítve őt a rovarok elűzésében. Ezzel csökkenthetjük ingerültségét is.

A lovat mindig könnyen oldható csomóval, karabinerrel kössük ki, hogy abban az esetben, ha megijed valamitől, ne okozzon magán sérülést. Kikötéshez, ló szállításhoz ne használjunk olyan kötőféket (zsinór, csomózott) amelyik nem szakad el, mert azok súlyos sérüléseket okozhatnak. A lábak felvételénél pedig mindig legyünk kellően óvatosak, hiszen ilyenkor a menekülő állattól elvesszük az azonnali menekülés lehetőségét.

Lovunk felszerelésének kiválasztásakor figyeljünk arra, hogy az semmilyen körülmények között ne okozzon neki fájdalmat. A nyereg legyen megfelelő méretű és állapotú. Feküdjön fel kényelmesen a ló hátára, ne törje a marját és ne korlátozza a vállainak mozgását. A heveder pedig legyen széles, puha és gumis. Mindig használjunk jó nedvszívó képességű és puha nyeregalátétet.

Akár kantárral akár csomózott kötőfékkel lovagolunk, ügyeljünk arra, hogy a méret és állapot megfelelő legyen és használatuk ne okozzon kellemetlenséget a lónak. Csomózott kötőfék esetében fontos a jó méret. Ezért vagy vásároljunk eredetit vagy készítessünk a lovunk fejének pontos méretére.

Kantár esetében pedig olyan zablát használjunk, ami nem okoz fájdalmat. A felszerelések tekintetében azaz irányadó, hogy hogyan használjuk! Nekünk kell megtanulni a helyes lovaglást, kommunikációt és a megfelelő bánásmódot annak érdekében, hogy elkerüljük a kényszerítő eszközök (feszítő zablák, kikötőszárak, sarkantyúk) használatát. Erővel nem érünk célt! A ló minden apró jelzést képes figyelembe venni, nincsen szükség erőszakra. Az erőszak akkor kerül előtérbe, ha a lovas tudása már nem elegendő. Itt is igaz az aranyszabály, nem a ló szokott hibázni. Nem ő az akinek kell az erős zabla, vagy az ostor. Szerintem nincs rossz, rohanó, hajtós, erős szájú vagy gonosz ló, csak nem kellően felkészült lovas. Abban az esetben, ha mi lovasok helyesen és megfelelően viselkedünk, a ló számára is érthetően „magyarázunk”, a viselkedési hibákat elkerülhetőek lesznek.

Rendszeresen tartsuk karban, ápoljuk és ellenőrizzük felszereléseinket az esetleges balesetek, sérülések elkerülésének érdekében.

A lovas felszerelését illetően azt javasolom, hogy mindig vegyünk fel kobakot, és olyan lábbelit, ami tartja a bokánkat és zárt. A ruházat tekintetében pedig olyat viseljünk, ami kényelmes, biztonságos és évszaknak megfelelő.

Fáyköd Petra